Tips - Lystfisker livet
Lad aldrig solen gå ned over din vrede, bliv oppe og slås!!
Når en knude driller, eller når det bare er umuligt at skifte krog på et blink osv. - så findes der altid en måde at løse opgaven på, sæt nogle af disse ting i system, så er der færre ting som driller. Eller "hvorfor har jeg ikke tænkt på det"...... det er ofte sådan man får nye ideer.
Skydeline kludder
Jeg ved ikke om det bare er mig, men hold k... hvor har jeg haft meget kludder med mine skydeliner, især når vejret er koldt. jeg har nu afprøvet en teori om at lade noget at skydelinen ligge i vandet, den viste sig at "holde vand" - for de som fisker meget er det her sikkert en kendt metode, men jeg bemærkede en dag, at hver gang jeg løftede stangen til et nyt kast, så trak jeg i min line som går fra hjulet og ned i linekurven og her trak det naturligvis i det nederste lag af skydelinen, det vil sige det kunne ændre, eller lave rod i den rækkefølge min line var lagt i kurven på, ofte med deraf følgende skydeline kludder.
I lærebøgerne står der at man kan lade en meter eller to gå ned i vandet foran kurven ved de første indtagninger, det bevirker at forfanget bedre strækkes når linen til sidst i kastet hives ud af vandet.
Ved at flytte denne løsline ud til den side hvor man holder stangen, så får man samtidig linen til at arbejde frit mellem hjul og linekurv og man kommer ikke til at flytte på den orden skydelinen har i kurven, forfanget strækkes stadig når det sidste line skal trækkes ud af vandet før fluen lander.
Altså en Win Win situation....Fedt!
Springring og krogskift på blink
Der er ofte behov for en ny krog, af og til er det nødvendigt at skifte en springring eller sætte en ekstra på.
Vi har nu i mange år brugt en ABU tang med en noget speciel "snude".
Sæt tangen så den lille tap for enden af tangen presser metallet i springringen fra hinanden og det er nu nemt at skubbe krogen ind eller ud mellem gennem ringen. Det samme gælder hvis du skal sætte ny springring på et blink, det virker bare.
En dag i Netto fandt jeg dette geniale værktøj til os over 50...... jeg har et par liggende i lommen med flueæsken.
Når jeg skal binde nye knuder, montere fluer, løsne vindknuder osv., så stikker jeg lige hånden i brystlommen, klemmer dem på næsen og jeg har et syn som en teenager igen - der er dog chance for at et kraftigt vindstød kan blæse dem af næsen - har overvejet at lime dem fast, men der er noget der siger mig at man skal lade være !!
Min Polaroid brille hænger allerede i en snor om halsen, så det her er en nem måde, at få det skarpe syn tilbage på uden yderligere en snor om halsen......
Næseklemmebrille
Stiv skydeline - Fuglereder hele tiden..
En stiv og umedgørlig skydeline, dagene bliver koldere og linen opfører sig derefter - "den trænger til varme" - læste en dag på nettet om genstridige skydeliner - her var løsningen, at man lagde linen i lunken vand et par timer inden afgang til kysten - jeg har afprøvet denne metode og må sige at jeg inden var tæt på at skifte skydeline, men det her virker fint - jeg gør dog yderligere det, at jeg inden jeg kører, udskifter det lunkne vand i skålen til en ny omgang lunken vand, sætter låg på skålen og tager af sted - ude på kysten har jeg en smidig og blød skydeline - skulle den i løbet af dagen blive umedgørlig igen, så tag en lille termokande med varmt vand med - når du spiser frokost, så læg spolen i skålen, hæld det varme vand ud over og slap af med madpakken og en kold....
Fyld en lille termokande med varmt vand, så har du til endnu en blødgøring når der holdes pause...
Briller til fluefiskeri, aften/nat
Der er ingen tvivl om, at fluen kommer i høj fart gennem luften. når man laver sine blindkast, derfor er det fornuftig snak, at der skal bruges briller - et par polaroid briller er det optimale, men hen under aften eller på en regnfuld, mørk og overskyet dag i efteråret, så kan et par brune polaroid briller få en til at kigge på klokken - og man er ved at tro at tiden gået så hurtigt, at man allerede skal til og hjem......
Jeg fandt disse billige briller i en af vores supermarkeds kæder, til mørke dage er de udmærkede, et skift til klart glas og dine øjne er beskyttet under fiskeri i mørke.
Men et par polaroid briller er nummer ét, lyset brydes og man har mulighed for at spotte fisk, men det er ikke til at fiske med solbriller når det er blevet mørkt.
Skift til klart glas for fiskeri i mørke
Det kan være svært at huske, hvor på ens forskellige stænger mindstemålet for havørrederne er, og hvem har lyst til at sætte mærker med en sprit tusch....
Min gamle fiskemakker stak mig engang et stykke af en "centimeterstok", en lille gul sag han havde afkortet ved 41 cm. - den fylder intet og kan ligge i brystlommen på vadejakken. Jeg har selv i dag en linekurv hvor kurvens bredde er 40 cm., det gør jo det hele lidt nemmere.
Bemærk, på en alm. centimeterstok er der 20 cm. mellem hvert knæk.
Våde fluer
Hos Go-Fishing i Odense fandt jeg denne smarte holder til de våde fluer - jeg har den siddende over brystlommen på min fiskejakke og har på den måde nem adgang til fluer jeg allerede har brugt, samtidig får jeg ikke blandet mine våde fluer med de tørre i flueæsken. De våde fluer tørrer fint da boksen ikke er lukket i enderne - og samtidig mister jeg ikke fluer som ryster løs, de bliver liggende i bunden af boksen og kan sættes på plads igen - fint værktøj.
Hvem fryser ikke om fingrene om vinteren, men i de kolde måneder af efteråret og i de milde vintre, så er denne lille sag en god ven.
Lisbeth strikkede mig et par til test og jeg må sige de virker. Tidligere havde jeg en vadejakke fra Geoff Anderson hvor der var indbygget sådanne håndrods varmere, men i et meget tyndere materiale end disse - alligevel virkede de over al´ forventning. Et jakkeskift satte gang i strikkepindene.
Holder man håndroden varm, så kan man holde varmen i fingrene og skulle man få stive fingre, så dyp dem en gang i vandet. Jeg er i hvert fald meget glad for mit par "håndrodsvarmere" !!!!
Line afklip
Før havde jeg lineafklip i brystlommen, i mine waders og rundt omkring i diverse blinkæsker og flueæsker, men så fandt jeg dette lille geniale værktøj. Nu er det slut med linestumper alle steder og når jeg finder en stump line på kysten, så ruller jeg den op til de andre linestumper jeg har produceret.
Smart lille sag hvor kasseret line opbevares ved at rulle den ind på den indbyggede børste, hjemme tages børsten ud og linen klippes fri, kasseres og du er klar til nogle nye ture til kysten.
Slut med lineafklip i lommer og waders
Kasserede kroge
Alle de kroge vi kasserer samler vi i en bøtte med låg, en gang i mellem når vi er på containerpladsen tage vi den med og tømmer den.
Hav altid et rum ledigt i den blinkæske, skifter du krog på et blink ude på pladsen, så lægger du den gamle krog ned i rummet og når du kommer hjem flytter du krogen over i bøtten.
Så behøver man kun en gang i mellem at tage bøtten med til tømning på den lokale containerplads.
De udtjente fluer kommer jeg i et glas, det er faktisk ret dekorativt og man kan en gang i mellem, samle lidt inspiration fra tidligere fluemønstre.
"Krogbøtte"